O‘zbekiston Respublikasining Yevroosiyo iqtisodiy ittifoqi bilan hamkorlik masalasi bo‘yicha “yo‘l xaritasi”ni tasdiqlash to‘g‘risida

Mamlakatimiz taraqqiyotning yangi bosqichida iqtisodiyotning raqobatbardoshligini oshirish va eksport salohiyatini kuchaytirish, bu borada xalqaro iqtisodiy hamkorlikni kengaytirish hamda jahon bozoriga integratsiyalashuv jarayonlarini yanada jadallashtirish masalasiga alohida e’tibor qaratilmoqda. 
 Bugungi kunda mamlakatimizning tobora oshib borayotgan iqtisodiy talablari, xalqaro bozorlarga chiqish ehtiyoji O‘zbekiston Respublikasining Yevroosiyo iqtisodiy ittifoqiga a’zo davlatlar bilan ushbu tashkilot doirasidagi barcha yo‘nalishlarda hamkorlik aloqalarini o‘rnatishning huquqiy asoslarini yaratishni taqozo etmoqda. Shuningdek iqtisodiyot, sanoat, qishloq xo‘jaligi, energetika, transport, ta’lim, sog‘liqni saqlash va mehnat migratsiyasi kabi muhim sohalarda axborot almashinuvini yo‘lga qo‘yish muhim ahamiyatga ega.
 O‘zbekiston Respublikasining faol tashqi iqtisodiy hamkorlik aloqalarini yanada rivojlantirish maqsadida Yevroosiyo iqtisodiy ittifoqi faoliyatida kuzatuvchi maqomida ishtirok etayotganligi integratsiyalashuv jarayonining dastlabki bosqichi hisoblanadi. 
 Mazkur masalalarni har tomonlama chuqur tahlil qilgan holda o‘rganish, hamkorlikni yo‘lga qo‘yishning huquqiy asoslarini yaratish borasida parlament oldida ham qator vazifalar turibdi. 
 Yuqoridagilardan kelib chiqib hamda siyosiy partiyalar fraksiyalarining fikr-mulohazalari va takliflarini inobatga olgan holda, O‘zbekiston Respublikasi Oliy Majlisi Qonunchilik palatasining Kengashi qaror qiladi:
 1. O‘zbekiston Respublikasining Yevroosiyo iqtisodiy ittifoqi bilan hamkorlik masalasi bo‘yicha “yo‘l xaritasi” ilovaga muvofiq tasdiqlansin.
 2. O‘zbekiston Respublikasi Oliy Majlisi Qonunchilik palatasining qo‘mitalari:
 “Yo‘l xaritasi”da belgilangan vazifalar o‘z vaqtida va sifatli bajarilishini ta’minlash choralarini ko‘rsin;
 “Yo‘l xaritasi”da belgilangan har bir tadbirning bajarilishi yuzasidan axborotni O‘zbekiston Respublikasi Oliy Majlisi Qonunchilik palatasi Spikerining tegishli masala bo‘yicha mas’ul o‘rinbosarlariga kiritib borsin.
 3. Ushbu Qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining birinchi o‘rinbosari A. Saidov zimmasiga yuklatilsin.
 4. Ushbu Qaror qabul qilingan kundan e’tiboran kuchga kiradi.